KIRJALLINEN KYSYMYS E-1666/03

esittäjä(t): Proinsias De Rossa (PSE) komissiolle

(19. toukokuuta 2003)

Aihe: Lasten elinten poistot ja elinten säilytys ilman vanhempien suostumusta

Voiko komissio kertoa, kuuluuko kysymys vanhempien suostumuksen vaatimisesta lasten elinten poistolle ja elinten säilytykselle komission 13. joulukuuta 2000 yhteisön puolesta allekirjoittaman YK:n pöytäkirjan piiriin? Pöytäkirja koskee ihmiskaupan estämistä ja lopettamista sekä ihmiskaupasta rankaisemista ja täydentää kansainvälistä järjestäytynyttä rikollisuutta koskevaa YK:n yleissopimusta, ja komission kirjalliseen kysymykseen E-3848/00(1) antaman vastauksen mukaan sitä sovelletaan elinten poistoihin.

Voiko komissio kertoa, onko Euroopan unioni tai jokin sen toimielimistä Europol näin ollen mukaan luettuna ottanut EY:n perustamissopimuksen 152 artiklan tai jonkin muun Euroopan unionin sopimuksen artiklan tai artiklojen mukaisesti kantaa lasten elinten poistoon ja elinten säilytykseen ilman vanhempien suostumusta? Voiko komissio siinä tapauksessa ilmoittaa, mikä tämä kanta on?

Voiko komissio kertoa, käsitelläänkö kyseistä aihetta Euroopan parlamentin ja neuvoston 23. syyskuuta 2002 hyväksymässä kansanterveyttä koskevassa yhteisön toimintaohjelmassa tai jossakin muussa nykyisessä tai suunnitteilla olevassa Euroopan unionin politiikkaan liittyvässä aloitteessa?

(1) EYVL C 187 E, 3.7.2001, s. 63.

António Vitorinon komission puolesta antama vastaus

(3. heinäkuuta 2003)

Yhdistyneiden Kansakuntien (YK) pöytäkirjassa ihmiskaupan, erityisesti naisten ja lasten kaupan ehkäisemisestä, torjumisesta ja rankaisemisesta vaaditaan sopimusvaltioita säätämään rangaistavaksi teoksi mm. lapsen värväys, kuljetus, siirtäminen, kätkeminen tai vastaanottaminen hyväksikäyttötarkoituksessa silloin kun teko on tahallinen. Hyväksikäyttö käsittää myös elinten poistamisen.

Pöytäkirjassa ei mainita erikseen lasten elinten poistamista ja hallussapitoa ilman vanhempien suostumusta. Pöytäkirjaneuvotteluja varten laaditussa selittävässä muistiossa (A/55/383/Add.1) kuitenkin todetaan, että pöytäkirjan valmisteluasiakirjoissa olisi mainittava, että lasten elinten poistamista ei tule pitää hyväksikäyttönä silloin kun se tapahtuu vanhempien tai huoltajan suostumuksella laillisesta lääketieteellisestä syystä tai hoitoa varten.

Kreikka esitti äskettäin aloitteen neuvoston puitepäätöksen tekemiseksi ihmisen elinten ja kudosten laittoman kaupan ehkäisystä ja torjunnasta. Ehdotus on julkaistu Euroopan unionin virallisessa lehdessä(1) ja sen jatkokäsittely on aloitettu. Se mm. esiteltiin Euroopan parlamentin kansalaisvapauksien ja -oikeuksien sekä oikeus- ja sisäasioiden valiokunnalle 23. huhtikuuta 2003. Myöskään puitepäätösehdotuksessa ei mainita erikseen lasten elinten poistamista ja hallussapitoa ilman vanhempien suostumusta.

Komission EY:n perustamissopimuksen 152 artiklan nojalla laatima ehdotus Euroopan parlamentin ja neuvoston direktiiviksi laatu- ja turvallisuusstandardien asettamisesta ihmisperäisten kudosten ja solujen luovuttamiselle, hankinnalle, tutkimiselle, käsittelylle, varastoinnille ja jakelulle(2) on parhaillaan parlamentin ja neuvoston käsiteltävänä. Ehdotuksessa tarkastellaan lähinnä kudosten ja solujen käsittelyn laatu- ja turvallisuusnäkökohtia, koska perustamissopimuksen 152 artiklassa määrätään kansanterveyden suojelusta eikä eettisistä tavoitteista sinänsä. Edellä mainituissa ehdotuksissa mainitaan kuitenkin eräitä kansainvälisiä eettisiä perusperiaatteita kuten pakollista suostumusta koskevat vaatimukset.

Komissio aikoo laatia puitestrategian ihmisen elimiä koskevaksi yhteisön toiminnaksi. Vuoden 2003 jälkipuoliskolla, Italian puheenjohtajakaudella, on tarkoitus järjestää komission tuella asiaa koskeva konferenssi, jonka tavoitteena on laatia selkeät suositukset tulevia aloitteita varten. Tällä välin komissio kerää tietoja elinsiirtojen tilanteesta jäsenvaltioissa ja ehdokasmaissa.

Yhteisön kansanterveysalan toimintaohjelman työsuunnitelmassa vuodeksi 2003 esitetään painopisteiden joukossa kolme päätavoitetta, jotka koskevat elinsiirtojen laatu- ja turvallisuusnäkökohtia: siirroissa käytettävien elinten laatuun ja turvallisuuteen vaikuttavien tekijöiden selvittäminen, luovutus- ja siirtoprosessien seuranta ja verkottumisen kehittäminen tehokkaan maidenvälisen tietojenvaihdon edistämiseksi.

(1) EUVL C 100, 26.4.2003.

(2) EYVL C 227 E, 24.9.2002.